Eksperter skal fremover tage stilling til eventuel pyntning af kunstværker i byen Aars i Vesthimmerland.

Det mener borgmester Per Bach Laursen (V) efter sagen om Per Kirkebys kunstværk 'Muren', som den lokale handelsstandsforening i november fik udsmykket med julelyskæder.

Det vakte stor ballade blandt politikere og kunstelskere, og derfor vil man for fremtiden tage fagfolk med på råd, inden den slags sættes i værk.

Om kunstværket Muren Kunstværket 'Muren' i Aars blev skabt i 1995 af den verdensberømte danske kunstner Per Kirkeby.

Værket kom til verden i samarbejde med den lokale kunstkomité og med midler fra Aars Handelsstandsforening.

Per Kirkeby døde den 9. maj 2018 i en alder af 79 år.

- For det første er vi jo blevet klar over, hvor meget fin kunst, vi har i Aars, hvis ikke vi vidste det i forvejen. Og at det har befolkningens interesse, hvordan det bliver behandlet, siger Per Bach Laursen.

For det andet er juraen klar på området.

Ikke en opgave for kommunen

Kunstværker er nemlig beskyttet af ophavsretten, og derfor skal også andre end de handelsdrivende i byen inddrages, hvis der kommer lignende ønsker næste år.

- Det kunne måske være bestyrelsen ved Vesthimmerlands Museum eller et andet sted, som man skal have ind over for at høre, hvad mulighederne er. Det kunne være et forslag, siger Per Bach Laursen.

- Jeg synes ikke, det skal ligge hos kommunen. Det skal ligge et sted, hvor de har de her kompetencer, siger han.

Det er ikke første gang, at Aars kommer på landkortet for sin juleudsmykning.

I julen 2017 fik byen den uofficielle titel som indehaver af Danmarks grimmeste juletræ.

Men på spørgsmålet om, hvordan man sikrer sig mod sådan et i fremtiden, lyder svaret fra borgmesteren:

- Det kan jeg godt sige dig, det bliver svært.